รัฐบาลไทย-ข่าวทำเนียบรัฐบาล-กรมการพัฒนาชุมชนชี้แจง ข่าว บมจ.ประชารัฐหลายจังหวัดทั่วประเทศ อยู่ในสภาพขาดการขับเคลื่อน เป็นข่าวที่ไม่ตรงกับข้อเท็จจริง
วันศุกร์ที่ 11 พฤษภาคม 2561
กรมการพัฒนาชุมชนชี้แจง ข่าว บมจ.ประชารัฐหลายจังหวัดทั่วประเทศ อยู่ในสภาพขาดการขับเคลื่อน เป็นข่าวที่ไม่ตรงกับข้อเท็จจริง
อธิบดีกรมการพัฒนาชุมชนชี้แจง ประเด็นข้อกล่าวหาผลประกอบการ บมจ.ประชารัฐขาดทุน เป็นข่าวที่ไม่ตรงกับข้อเท็จจริง ยืนยัน บมจ.ประชารัฐมีการทํางานต่อเนื่อง
วันที่ 7 พฤษภาคม 2561 นายอภิชาติ โตดิลกเวชช์ อธิบดีกรมการพัฒนาชุมชน กรมการพัฒนาชุมชน กระทรวงมหาดไทย ชี้แจงประเด็นข้อกล่าวหาผลประกอบการ บมจ.ประชารัฐขาดทุน จากกรณีกลุ่มเพจต่อต้านรัฐบาลเผยแพร่รายงานข่าวของหนังสือพิมพ์ประชาชาติธุรกิจ ประจําวันที่ 5 พฤษภาคม 2561 ที่รายงานว่า แหล่งข่าวจากบริษัท ประชารัฐรักสามัคคี จํากัด (วิสาหกิจเพื่อสังคม) ได้เปิดเผยว่า บมจ.ประชารัฐหลายจังหวัดทั่วประเทศ ขณะนี้กําลังอยู่ในสภาพขาดการขับเคลื่อน บางจังหวัดเพียงรอจ่ายเงินให้หมดแล้วยุติกิจกรรม และบางจังหวัดกว่า 80% ได้ทําเรื่องถึงผู้ลงทุนเพื่อคืนเงินหุ้นแล้วยุติกิจการ ขณะเดียวกันมี บมจ.ประชารัฐ เพียง 20% ที่มีการขับเคลื่อนกิจกรรมงานในกรอบที่ต่อเนื่อง เนื่องจากขาดเงินทุน ขาดการสนับสนุนอย่างจริงจัง ค่าใช้จ่ายในการดําเนินกิจกรรมทั้งหมดต้องออกเอง รวมถึงขาดบุคลากรในการทํางานต่าง ๆ นั้น กรมการพัฒนาชุมชน ขอชี้แจงข้อเท็จจริง ดังนี้
การจัดตั้งบริษัทประชารัฐ รักสามัคคีจังหวัด (วิสาหกิจเพื่อสังคม) จํากัด รัฐบาลกําหนดนโยบายสําคัญเร่งด่วน “ลดความเหลื่อมล้ํา สร้างความเป็นธรรมให้สังคม” นโยบาย “สานพลังประชารัฐ เพื่อพัฒนาเศรษฐกิจฐานราก” ใช้พลัง “ประชารัฐ” เป็นกลไกสําคัญในการขับเคลื่อน โดยมีหลักสําคัญ คือ ชุมชนลงมือทํา > เอกชนขับเคลื่อน > รัฐบาลสนับสนุน ยุทธศาสตร์การขับเคลื่อนวิสาหกิจเพื่อสังคม ประกอบด้วย 1 เป้าหมาย ดําเนินงานโดยมุ่งสู่เป้าหมายเดียว คือ สร้างรายได้ให้กับชุมชน เพื่อประชาชนมีความสุข 3 กลุ่มงาน มีกิจการใน 3 เรื่อง คือ การเกษตร การแปรรูป และการท่องเที่ยวโดยชุมชน 5 กระบวนการ คือ การเข้าถึงปัจจัยการผลิต การบริหารจัดการ การสร้างองค์ความรู้ การตลาดและการสื่อสารสร้างการรับรู้ การจัดตั้งบริษัทประชารัฐรักสามัคคี (จังหวัด) ครบทั้ง 76 จังหวัด ในรูปบริษัทที่เป็นไปตามกฎหมายแพ่งและพาณิชย์ที่ต้องมีคณะกรรมการซึ่งมาจากภาคประชาชน ภาคประชาสังคม ภาคธุรกิจเอกชน ภาคประชาสังคม และภาควิชาการ ร่วมรับผิดชอบบริหารจัดการบริษัท และบริษัทประชารัฐรักสามัคคี (จังหวัด) จะทําหน้าที่ค้นหาชุมชนที่มีศักยภาพและมีความพร้อมที่จะเข้าร่วมดําเนินการ และอีก 1 ส่วนกลาง คือ มีบริษัท ประชารัฐรักสามัคคีวิสาหกิจเพื่อสังคม (ประเทศไทย) จํากัด เป็นบริษัทแม่ ถือเป็นบริษัท Holding กลาง ทําหน้าที่สนับสนุนช่วยเหลือเรื่องการบริหารจัดการและการตลาด
ประเด็นที่ 1 บริษัท ประชารัฐ รักสามัคคีจังหวัด (วิสาหกิจเพื่อสังคม) จํากัด ขอยุติกิจการ และคืนเงินหุ้น
กรมการพัฒนาชุมชนขอชี้แจง : ข้อมูลจากกระทรวงพาณิชย์ทุกจังหวัด บริษัทประชารัฐ รักสามัคคีจังหวัด (วิสาหกิจเพื่อสังคม) จํากัด ทั้ง 77 บริษัท ยังมีการดําเนินการอยู่อย่างต่อเนื่องไม่เป็นไปตามข่าวที่มีการขอยุติและคืนหุ้นแม้แต่แห่งเดียว ไม่มีจังหวัดใดแจ้งยุติการดําเนินงาน ซึ่งการยกเลิกกิจการบริษัทต้องปฏิบัติตามระเบียบของกฎหมายแพ่งและพาณิชย์
นอกจากนี้ ยังได้มีการดําเนินกิจกรรมอย่างต่อเนื่อง โดยมีข้อมูลผลการดําเนินงานถึงเดือนเมษายน 2561 ทุกจังหวัด (77 บริษัท) โดยมีการพัฒนากลุ่มเป้าหมาย จํานวน 3,685 กลุ่ม สร้างรายได้รวม 1,653,130,058 บาท ผู้ได้รับประโยชน์ จํานวน 614,180 คน แบ่งเป็น 3 กลุ่มงาน ดังนี้
- เกษตร 955 กลุ่ม เกิดรายได้ 656,628,008 บาท
- แปรรูป 1,898 กลุ่ม เกิดรายได้ 752,510,153 บาท
- ท่องเที่ยวโดยชุมชน 832 กลุ่ม เกิดรายได้ 243,991,897 บาท
หากพื้นที่ต้องการรับการสนับสนุนสามารถเสนอกลุ่มเป้าหมายให้คณะกรรมการประสานและขับเคลื่อนนโยบายสานพลังประชารัฐ ประจําจังหวัด (คสป.) พิจารณาสนับสนุน
ประเด็นที่ 2 บริษัทประชารัฐ รักสามัคคีจังหวัด (วิสาหกิจเพื่อสังคม) จํากัด ขาดเงินทุน ขาดการสนับสนุนอย่างจริงจัง ค่าใช้จ่ายในการดําเนินกิจกรรมทั้งหมดต้องออกเอง รวมถึงขาดบุคลากรในการทํางานต่าง ๆ
กรมการพัฒนาชุมชนขอชี้แจง : บริษัท ประชารัฐรักสามัคคีจังหวัด (วิสาหกิจเพื่อสังคม) จํากัด จดทะเบียนเป็นนิติบุคคลตามประมวลกฎหมายแพ่งและพาณิชย์ ทุกบริษัทฯ มีงบประมาณที่เป็นหุ้นที่ระดมทุนจากภาคเอกชน และคนในจังหวัด สามารถระดมทุนได้เฉลี่ยจังหวัดละ 4 ล้านบาท บริษัทฯ สามารถกําหนดแนวทางการบริหารงาน การบริหารค่าใช้จ่าย ดําเนินงานได้เองโดยอิสระ ซึ่งแนวทางการบริหารทุกอย่างต้องเป็นไปตามข้อตกลงและมติจากที่ประชุมของผู้ถือหุ้น ด้านบุคลากร บริษัท ประชารัฐรักสามัคคีจังหวัด (วิสาหกิจเพื่อสังคม) มีคณะกรรมการบริษัท 5 - 10 คน มาจากหลายภาคส่วนทําหน้าที่บริหารงาน และมีเจ้าหน้าที่ทํางานประจําที่เรียกว่า นักพัฒนาธุรกิจทุกจังหวัด ๆ ละ 2 คน รวมทั้งมีคณะกรรมการประสานและขับเคลื่อนนโยบายสานพลังประชารัฐประจําจังหวัด (คสป.) เป็นที่ปรึกษา ซี่งในปัจจุบันยังคงมีการดําเนินงานอยู่อย่างปกติ และมีการประชุมเพื่อติดตามผลการดําเนินงานอย่างต่อเนื่อง
ประเด็นที่ 3 การสนับสนุนงบประมาณจากภาครัฐ
กรมการพัฒนาชุมชนขอชี้แจง : กรมการพัฒนาชุมชน ให้การสนับสนุน โดยได้จัดทําโครงการที่เกี่ยวเนื่องกับ 3 กลุ่มงานหลัก เพื่อช่วยหาและสร้างช่องทางการตลาดให้แก่ชุมชนเป้าหมาย การพัฒนาผลิตภัณฑ์ และการพัฒนาการท่องเที่ยวโดยชุมชน ในกรณีที่ชุมชนเป้าหมายการพัฒนายังมีความต้องการได้รับการสนับสนุน สามารถที่จะเสนอความต้องการเข้าสู่แผนพัฒนาจังหวัดและแผนในระดับต่าง ๆ ได้ ซึ่งมีงบประมาณรองรับอยู่แล้ว
กรมการพัฒนาชุมชนได้ให้สถาบันบัณฑิตพัฒนบริหารศาสตร์ (นิด้า) มหาวิทยาลัยรังสิต Yunus Center AIT สถาบันไทยพัฒน์ และมูลนิธิสัมมาชีพ เมื่อเดือนกุมภาพันธ์ 2561 ทําการศึกษาโครงการค้นหาต้นแบบการต่อยอด และขยายผลความสําเร็จการพัฒนาเศรษฐกิจฐานรากและประชารัฐ โดยรายงานการวิจัย พบว่า การดําเนินงานโดยบริษัทประชารัฐรักสามัคคีจังหวัด (วิสาหกิจเพื่อสังคม) และบริษัทประชารัฐรักสามัคคีวิสาหกิจเพื่อสังคม (ประเทศไทย) จํากัด สามารถสร้างและเพิ่มรายได้ให้กับชุมชน เป็นแนวทางในการพัฒนาต่อยอดสินค้าให้เชื่อมโยงกับระบบเศรษฐกิจ และเป็นรูปแบบการพัฒนาเศรษฐกิจฐานรากที่เหมาะสม
แนวทางการพัฒนาต่อไปในอนาคต
1. รัฐบาลอยู่ระหว่างการออกกฎหมายพระราชบัญญัติส่งเสริมวิสาหกิจเพื่อสังคม พ.ศ. .... เพื่อส่งเสริมสนับสนุนการดําเนินงานของบริษัทฯ
2. ภาครัฐมีการสนับสนุนให้บริษัทฯ พัฒนาแผนธุรกิจเพื่อสร้างรายได้ให้กับบริษัทฯ แล้วนํารายได้ไปขยายผลในการพัฒนาเศรษฐกิจฐานราก
สรุป บริษัท ประชารัฐ รักสามัคคี เป็นการร่วมมือกันทุกภาคส่วนของคนในพื้นที่ที่มีความพร้อมและต้องการช่วยคนในจังหวัดที่ยังต้องการความช่วยเหลือ ผู้ที่ด้อยโอกาสและยากจน เป็นการจัดโครงการที่มีกฎหมายรองรับและมีความต่อเนื่องการทํางาน ข่าวที่ปรากฏว่า มีการขาดสภาพการขับเคลื่อน รอจ่ายเงินให้หมดแล้วยุติกิจกรรม จึงเป็นข่าวที่ไม่ตรงกับข้อเท็จจริงแต่อย่างใด
-------------------